สร้างความมั่นใจ บรรเทาอุทกภัยชาวจังหวัดอุบลราชธานี ลดปัญหาด้านน้ำทุกมิติ
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และคณะ ลงพื้นที่ติดตามความคืบหน้าโครงการบรรเทาอุทกภัย จังหวัดอุบลราชธานี ที่หอประชุมโรงเรียนไร่ใต้ประชาคม ตำบลไร่ใต้ อำเภอพิบูลมังสาหาร จังหวัดอุบลราชธานี โดยนายเฉลิมเกียรติ คงวิเชียรวัฒน์ รองอธิบดีกรมชลประทาน เปิดเผยว่า ในปี 2562 จังหวัดอุบลราชธานี ประสบปัญหาอุทกภัยจากอิทธิพลของพายุโพดุลและพายุคาจิกิ ทำให้ระดับน้ำในลำน้ำมูลเอ่อล้นตลิ่งเข้าท่วมพื้นที่เกษตรกรรมและที่อยู่อาศัยของชุมชนในหลายอำเภอ ประกอบกับในรอบหลายปีที่ผ่านมา เกิดน้ำท่วมบริเวณสองฝั่งแม่น้ำชีและแม่น้ำมูล ส่งผลกระทบต่อพื้นที่ อำเภอกันทรารมย์ จังหวัดศรีสะเกษ อำเภอเมืองอุบลราชธานี อำเภอวารินชำราบ และอำเภอพิบูลมังสาหาร จังหวัดอุบลราชธานี กรมชลประทาน ดำเนินการศึกษาแนวทางการแก้ไขและบรรเทาปัญหาอุทกภัยอย่างเป็นระบบและมีประสิทธิภาพ โดยพิจารณาถึงสภาพพื้นที่และระบบลำน้ำที่มีความเชื่อมโยงเกี่ยวข้องกับพื้นที่ลุ่มน้ำข้างเคียงและระบบลุ่มน้ำหลัก โดยที่ผ่านมา กรมชลประทาน ได้เปิดเวทีรับฟังความคิดเห็น ข้อเสนอแนะจากทุกภาคส่วน มีการจัดประชุมปฐมนิเทศโครงการฯ การประชุมกลุ่มย่อย 2 ครั้ง การประชุมปัจฉิมนิเทศโครงการและกิจกรรมสื่อสัญจร เพื่อเสริมสร้างการมีส่วนร่วมของประชาชนและทุกภาคส่วน และร่วมกันบูรณาการแก้ไขปัญหาอุทกภัยและภัยแล้งในพื้นที่ให้ครอบคลุมทุกด้านรัฐมนตรีว่าการกระทรวงเกษตรและสหกรณ์ สั่งการให้กรมชลประทานและหน่วยงานที่เกี่ยวข้องรับคำแนะนำและข้อเสนอแนะจากประชาชนในพื้นที่ไปทวบทวนและปรับปรุงแนวทางการดำเนินโครงการฯ เพื่อให้ประชาชนได้รับประโยชน์จากโครงการดังกล่าวอย่างแท้จริง